Korrupsie klou aan SA(Argieffoto: stevepb/pixabay) Suid-Afrika het net-net sy posisie op Transparency International se korrupsiepersepsie-indeks verbeter, maar word steeds beskou as ŉ land met ŉ ernstige korrupsieprobleem – én een waar daar nie genoeg gedoen word om dit nek om te draai nie. Die indeks word beskou as die toonaangewende aanwyser van korrupsie in veral die staatsdiens. Dit meet 180 lande en gebiede aan hul korrupsievlakke. Die indeks werk op ŉ skaal van nul tot 100 waar nul erg korrup is en 100 baie skoon is. Suid-Afrika is 70ste op die lys van 180 lande en het die afgelope jaar met een punt verbeter. Afrika-lande soos Botswana, Namibië en Rwanda vaar onder andere beter. Corruption Watch sê vanjaar se verslag beklemtoon die belangrike verhouding tussen geld, politieke mag en korrupsie. “Verdere ontleding wys korrupsie is meer vatbaar in lande waar groot geld maklik na verkiesingsveldtogte gekanaliseer kan word.” Corruption Watch sê die lande wat beter vaar, het gewoonlik strengter bepalings oor geld vir verkiesingsveldtogte, terwyl diegene met laer tellings gewoonlik gebrekkige meganismes het, of wanneer dit wél bestaan, dit nie behoorlik afgedwing word nie. Die parlement het in Januarie verlede jaar die Wet op die Finansiering van Politieke Partye goedgekeur, maar pres. Cyril Ramaphosa het dit nog nie bekragtig nie. Corruption Watch sê tensy daar duidelike politieke wil is om maatreëls en wetgewing af te dwing – en om partylede verantwoordbaar te hou – gaan die persepsie dat die land nie naastenby genoeg doen om korrupsie te stuit nie, bly kleef. (Grafiek: Transparency International) “Die versuim om die Wet op die Finansiering van Politieke Partye ŉ jaar later steeds nie in werking te stel nie, doen nie veel om vertroue te skep in die regering se pogings om korrupsie te takel nie,” het David Lewis, uitvoerende hoof van Corruption Watch, gesê. “Suid-Afrikaners het dit ook duidelik gemaak dat tensy sigbare vordering gemaak word om diegene verantwoordelik vir korrupsie te vervolg en tot daar ŉ duidelike verbetering is in die vermoë van staatsbeheerde ondernemings om noodsaaklike dienste te verskaf, die regering se beloftes nie vertrou gaan word nie.” Afrika suid van die Sahara het soos in die verlede die vrotste op die indeks gevaar. Die gemiddelde telling hier is 32, wat dui op kommerwekkende vlakke van korrupsie en traagheid om dit op te los. Hier is die persepsie dat geld gereeld gebruik word om verkiesings te wen, invloed te koop, mag te konsolideer en persoonlike belange te bevorder. Transparency International stel onder meer voor dat stemwerwery gereguleer moet word, disinformasie-veldtogte moet gestuit word en fluitjieblasers, verslaggewers en aktiviste moet beskerm word. “Die giftige invloed van geld in politiek sal ook blootgelê en beperk word as daar begin word met die beloofde leefstyloudits van politici en staatsamptenare,” Lewis gesê.